প্রতীক জৈনের বাড়িতে ইডি হানার প্রতিবাদে কাল পথে নামছেন মমতা

কলকাতা: আইপ্যাকের (I-PAC) সল্টলেক (Saltlake) দফতর ও সংস্থার কর্ণধার প্রতীক জৈনের (Pratik Jain) বাড়িতে ইডি হানার প্রতিবাদে আরও একবার সরব মুখ্যমন্ত্রী মমতা বন্দ্যোপাধ্যায় (Mamata Banerjee)। শুক্রবার দুপুর দু’টো নাগাদ নিজেই পথে নামছেন তিনি। যাদবপুর এইট বি (Jadavpur 8B) বাসস্ট্যান্ড থেকে হাজরা মোড় পর্যন্ত প্রতিবাদ মিছিলের ডাক দিয়েছেন মুখ্যমন্ত্রী।

বৃহস্পতিবার সকালে পুরনো কয়লা পাচার মামলার সূত্রে আইপ্যাকের কর্ণধার প্রতীক জৈনের লাউডন স্ট্রিটের বাড়িতে হানা দেয় ইডির দিল্লির আধিকারিকরা। পাশাপাশি তল্লাশি চালানো হয় সল্টলেকের আইপ্যাক অফিসেও। দুপুর ১২টার পর প্রতীক জৈনের বাড়িতে পৌঁছন মুখ্যমন্ত্রী মমতা বন্দ্যোপাধ্যায়। অভিযোগ, সেখান থেকে সবুজ রঙের একটি ফাইল হাতে নিয়ে বেরিয়ে আসেন তিনি।

আরও পড়ুন: গঙ্গাসাগর মেলার উদ্বোধনে মমতা

প্রতীক জৈনের বাড়ি থেকে বেরিয়ে ইডি-র বিরুদ্ধে তৃণমূলের গোপন তথ্য ও প্রার্থী তালিকা চুরি করার অভিযোগ করেন মমতা। এরপর তিনি রওনা দেন সল্টলেকের আইপ্যাক দপ্তরের দিকে। দুপুর ১২টা ৪৪ মিনিট নাগাদ তিনি আবাসনের ১১ তলায় আইপ্যাকের অফিসে প্রবেশ করেন। মুখ্যমন্ত্রীর সঙ্গে ছিলেন বিধাননগরের পুলিশ কমিশনার মুকেশ।

আইপ্যাক অফিসের ভিতর থেকে একাধিক ফাইল বের করে মমতার গাড়িতে তোলা হয় বলে জানা গিয়েছে। বাইরে উপস্থিত ছিলেন কৃষ্ণা চক্রবর্তী, সুজিত বসু-সহ একাধিক তৃণমূল নেতা। প্রায় পৌনে চার ঘণ্টা পর আইপ্যাক অফিস থেকে বেরিয়ে মুখ্যমন্ত্রী বলেন, “বাংলার উপর যে হামলা ওরা করেছে, জনতা তার জবাব দেবে। ফেস সেভিং করার জন্যই এগুলো করা হচ্ছে। সত্য অনুসন্ধান করতে যা করার, তা নিশ্চয়ই করা হবে।” এদিন অপপ্রচার চালানোদের বিরুদ্ধে মানহানি মামলা করার হুঁশিয়ারিও দেন মুখ্যমন্ত্রী।